Kaapse skaaksensasie laat rekord spat  Jan Karsten (regs) was nie die enigste Suid-Afrikaner om aan die toernooi deel te neem nie. Die 19-jarige Eleazar Nhamuave van Gauteng het die tiende plek behaal. (Foto: Verskaf) ŉ Jong skaakspeler van die Wes-Kaap het die afgelope naweek stof in die oë van skaakspelers tot vyf jaar ouer as hy in Algerië geskop, toe hy aangewys is as die algehele wenner in die Afrika Junior- skaakkampioenskap vir o.20’s. Die 14-jarige Jan Karsten is die jongste skaakspeler nóg om die toernooi te wen en spog nou met die voorwaardelike titel van Internasionale Meester, wat hy sal kan gebruik wanneer hy ŉ Elo-skaakgradering van 2 200 behaal. Hy staan nou op 2 077. Hy het ook nou sy eerste GM (Grootmeester)-norm ontvang. Jan benodig nog twee om die titel van Grootmeester te ontvang. Naas die titel Wêreldkampioen is Grootmeester die hoogste titel wat ŉ skaakspeler kan verwerf. “Jan se doelwit is om ’n Grootmeester te word,” vertel sy pa, Eben. Eben het saam met Jan na Algerië gereis en was weer eens verstom deur sy seun se uithouvermoë. “Die tydformaat was 90 min/90 min per speler met ekstra 30 minute per speler ná 40 skuiwe. Dit het beteken baie van die rondtes was vier tot vyf uur lank en het intense konsentrasie en verskriklik baie strategiese en analitiese denke geverg. Die meeste van die deelnemers was boonop 18, 19 en 20 jaar oud.” Jan, ŉ gr. 8-leerder aan Hoërskool Jan van Riebeeck in Kaapstad, het op drie geleer hoe om skaak te speel en hy het aanvanklik besluit om bloot beter te raak sodat hy sy ouer broer kon wen. Maroela Media het vroeër berig Jan het egter in 2019 besluit om skaak ernstig te begin benader en het sedertdien ŉ passie vir die spel gekweek. “Ons dryf dit glad nie van ons kant af dat Jan vyf uur per dag aan skaak wy nie. Ons moet inderwaarheid ná vyf of ses uur vir hom sê om op te hou. Indien ons hom nie keer nie, sal hy dit die heeldag doen,” vertel Eben. Jan is op 14 jaar en drie maande die jongste skaakspeler nóg om as wenner van die Afrika Junior- skaakkampioenskap aangewys te word. Die vorige rekordhouer, ŉ Egiptenaar, is enkele maande ouer as Jan. Jan was nie die enigste Suid-Afrikaner om aan die toernooi deel te neem nie. Die 19-jarige Eleazar Nhamuave van Gauteng het die tiende plek behaal. Jan sal na verwagting volgende jaar aan verskeie internasionale toernooie deelneem in ŉ poging om sy eindelike doelwit van Grootmeester te bereik. Wanneer ŉ skaakspeler dié titel verwerf, staan dit lewenslank agter die betrokke skaakspeler se naam wanneer hy of sy aan toernooie deelneem.